# พระเจ้าเฮนรีที่ 8 แห่งอังกฤษ
พระเจ้าเฮนรีที่ 8 (28 มิถุนายน ค.ศ. 1491 – 28 มกราคม ค.ศ. 1547) เป็นพระมหากษัตริย์อังกฤษ เสวยราชย์ต่อจากพระบิดา คือ พระเจ้าเฮนรีที่ 7 ใน ค.ศ. 1509 จนกระทั่งสวรรคตใน ค.ศ. 1547 นับเป็นพระมหากษัตริย์พระองค์ที่สองจากราชวงศ์ทิวเดอร์

พระเจ้าเฮนรีที่ 8 เป็นที่รู้จักจากการสมรสถึงหกครั้ง โดยเฉพาะความพยายามของพระองค์ที่จะให้การสมรสครั้งแรกกับพระนางกาตาลินาแห่งอารากอนตกเป็นโมฆะ พระองค์ยังขัดแย้งกับพระสันตะปาปาแห่งโรมในประเด็นความเป็นโมฆะของการสมรสดังกล่าว ทำให้พระองค์ริเริ่มการปฏิรูปอังกฤษเพื่อแยกคริสตจักรอังกฤษออกจากอำนาจของพระสันตะปาปา แล้วตั้งพระองค์เองเป็นประมุขสูงสุดแห่งคริสตจักรอังกฤษ และยุบเลิกสำนักชีและอารามต่าง ๆ เสีย เป็นเหตุให้พระองค์ถูกปัพพาชนียกรรมจากศาสนจักร

ว่าด้วยเรื่องในประเทศแล้ว พระองค์ยังเป็นที่รู้จักจากการเปลี่ยนแปลงรัฐธรรมนูญอังกฤษจนถึงรากฐาน แล้วเอาแนวคิดเรื่องเทวสิทธิ์ของกษัตริย์มาใช้ นอกจากจะอ้างอำนาจสูงสุดเหนือคริสตจักรอังกฤษในฐานะที่เป็นองค์อธิปัตย์ของประเทศแล้ว พระองค์ยังขยายพระอำนาจออกไปอย่างกว้างขวาง ผู้คัดค้านพระองค์ล้วนถูกปิดปากด้วยข้อหากบฏหรือประพฤตินอกรีต หลายคนถูกประหารชีวิตตามพระราชบัญญัติการริบทรัพย์กบฏ (bill of attainder) โดยไม่มีการไต่สวนอย่างเป็นกิจจะลักษณะเสียก่อน ผลงานของอัครมหาเสนาบดี (chief minister) ของพระองค์ยังช่วยให้พระองค์ได้บรรลุเป้าหมายทางการเมืองหลายประการ แต่เสนาบดีหลายคนต้องถูกอัปเปหิหรือประหารชีวิตเมื่อไม่ทรงโปรดปรานอีก นักการเมืองที่โดดเด่นในรัชสมัยของพระองค์ ได้แก่ ทอมัส วูลซี, ทอมัส มอร์, ทอมัส ครอมเวลล์, ทอมัส แครนเมอร์, และริชาร์ด ริช นอกจากนี้ พระองค์ยังใช้จ่ายราชทรัพย์อย่างสุรุ่ยสุร่าย ทรงแสวงหารายได้จากโภคทรัพย์ที่ได้มาจากการยุบเลิกอาราม และจากเงินที่เคยจ่ายให้แก่คริสตจักรโรมโดยเอาพระราชบัญญัติของรัฐสภาปฏิรูป (Reformation Parliament) มาแปรเงินเหล่านี้เป็นทรัพย์สินส่วนพระมหากษัตริย์ แม้การกระทำดังกล่าวจะส่งผลให้ทรัพย์สินพอกพูนเข้าท้องพระคลัง แต่พระองค์ก็แทบสิ้นเนื้อประดาตัวอยู่เป็นนิจ เพราะความฟุ้งเฟ้อส่วนพระองค์ ประกอบกับสงครามทางทวีป (continental war) ที่เกิดขึ้นหลายครั้งและกินค่าใช้จ่ายสูง โดยเฉพาะสงครามที่ทรงก่อกับพระเจ้าฟร็องซัวที่ 1 แห่งฝรั่งเศส และจักรพรรดิคาร์ลที่ 5 แห่งจักรวรรดิโรมันอันศักดิ์สิทธิ์ เพื่ออ้างสิทธิเหนือราชบัลลังก์แห่งราชอาณาจักรฝรั่งเศส อนึ่ง รัชสมัยของพระองค์ยังมีการผนวกอังกฤษและเวลส์โดยอาศัยกฎหมายในพระราชบัญญัติเวลส์ ค.ศ. 1535 และ 1542 (Laws in Wales Acts 1535 and 1542) ต่อมาเมื่อมีการตราพระราชบัญญัติพระมหากษัตริย์ไอรแลนด์ ค.ศ. 1542 (Crown of Ireland Act 1542) แล้ว พระองค์จึงได้เป็นพระมหากษัตริย์อังกฤษพระองค์แรกที่ได้ปกครองไอร์แลนด์ในฐานะพระมหากษัตริย์ไอร์แลนด์

ผู้คนในสมัยเดียวกับพระองค์มองว่า พระองค์ในวัยหนุ่มเป็นกษัตริย์ที่มีเสน่ห์ มีการศึกษาดี และประสบความสำเร็จ พระองค์ได้รับการพรรณนาว่า เป็น "หนึ่งในผู้ปกครองที่มากบารมีที่สุดที่เคยครองราชสมบัติแห่งอังกฤษ". พระองค์ยังเป็นนักประพันธ์ทั้งร้อยแก้วและร้อยกรอง แต่เมื่อพระชันษาสูงขึ้น พระองค์กลับกลายเป็นคนอ้วนอุ้ยอ้าย พระพลานามัยย่ำแย่ นำไปสู่การสวรรคตใน ค.ศ. 1547 พระองค์ถูกกล่าวขวัญในช่วงบั้นปลายพระชนม์ว่า เป็นกษัตริย์ตัณหากลับ อัตตาสูง อารมณ์รุนแรงไม่มั่นคง เมื่อสิ้นพระองค์แล้ว พระราชโอรส คือ พระเจ้าเอ็ดเวิร์ดที่ 6 สืบราชบัลลังก์ต่อ

พระชายาและพระราชบุตร

+พระราชบุตรซึ่งเป็นที่รับรู้พระนามวันพระราชสมภพ/ประสูติวันสวรรคต/สิ้นพระชนม์หมายเหตุกับ: กาตาลินาแห่งอารากอน (อภิเษกสมรส ณ พระราชวังพลาเซนเชีย 11 มิถุนายน ค.ศ. 1509, การอภิเษกสมรสเป็นโมฆะ ณ 23 พฤษภาคม ค.ศ. 1533)พระราชธิดาไม่ปรากฏพระนาม31 มกราคม ค.ศ. 1510สิ้นพระชนม์เมื่อมีพระประสูติกาลเฮนรี ดยุกแห่งคอร์นวอลล์1 มกราคม ค.ศ. 151122 กุมภาพันธ์ ค.ศ. 1511สิ้นพระชนม์เมื่อพระชนมายุราวสองเดือนพระราชโอรสไม่ปรากฏพระนาม17 กันยายน ค.ศ. 1513สิ้นพระชนม์ไม่นานหลังจากมีพระประสูติกาลพระราชโอรสไม่ปรากฏพระนาม8 มกราคม ค.ศ. 1515สิ้นพระชนม์เมื่อมีพระประสูติกาลแมรีที่ 1 แห่งอังกฤษ18 กุมภาพันธ์ ค.ศ. 151617 พฤศจิกายน ค.ศ. 1558อภิเษกสมรสกับเฟลิเปที่ 2 แห่งสเปน เมื่อ ค.ศ. 1554, ไม่มีพระราชบุตรด้วยกันพระราชธิดาไม่ปรากฏพระนามนาม10 พฤศจิกายน ค.ศ. 1518สิ้นพระชนม์เมื่อมีพระประสูติกาลหลังจากอยู่ในพระครรภ์มาแปดเดือน หรือหลังจากมีพระประสูติกาลแล้วหนึ่งสัปดาห์กับ: เอลิซาเบธ เบลานต์ (ชายาลับ)เฮนรี ฟิตซ์รอย15 มิถุนายน ค.ศ. 151923 กรกฎาคม ค.ศ. 1536พระราชบุตรนอกสมรส, เฮนรีที่ 8 ยอมรับเป็นพระราชบุตรเมื่อ ค.ศ. 1525, ไม่มีพระราชบุตรกับ: แอนน์ บุลิน (อภิเษกสมรส ณ เวสต์มินสเตอร์แอบบีย์ 25 มกราคม ค.ศ. 1533, การอภิเษกสมรสเป็นโมฆะ ณ 17 พฤษภาคม ค.ศ. 1536, แอนน์ถูกตัดพระเศียรเมื่อ 19 พฤษภาคม ค.ศ. 1536เอลิซาเบธที่ 1 แห่งอังกฤษ7 กันยายน ค.ศ. 153324 มีนาคม ค.ศ. 1603 ไม่ได้อภิเษกสมรส, ไม่มีพระราชบุตรพระราชโอรสไม่ปรากฏพระนามสิงหาคม/กันยายน ค.ศ. 1534ตกพระโลหิตพระราชบุตรไม่ปรากฏพระนาม29 มกราคม ค.ศ. 1536ตกพระโลหิตหลังอยู่ในพระครรโภทรได้สี่เดือน, เชื่อว่าเป็นพระราชโอรสกับ: เจน ซีมอร์ (อภิเษกสมรส ณ พระราชวังพลาเซนเชีย 30 พฤษภาคม ค.ศ. 1536, สิ้นพระชนม์ ณ 24 ตุลาคม ค.ศ. 1537)เอ็ดเวิร์ดที่ 6 แห่งอังกฤษ12 ตุลาคม ค.ศ. 15376 กรกฎาคม ค.ศ. 1553 ไม่ได้อภิเษกสมรส, ไม่มีพระราชบุตรกับ: แอนน์แห่งคลีฟส์ (อภิเษกสมรส ณ พระราชวังพลาเซนเชีย 6 มกราคม ค.ศ. 1540, การอภิเษกสมรสเป็นโมฆะ ณ 9 กรกฎาคม ค.ศ. 1540)ไม่มีพระราชบุตรด้วยกันกับ: แคเทอริน เฮาเวิร์ด (อภิเษกสมรส ณ พระราชวังโอตแลนส์ 28 กรกฎาคม ค.ศ. 1540, การอภิเษกสมรสเป็นโมฆะ ณ 23 พฤศจิกายน ค.ศ. 1541, แคเทอรินถูกตัดพระเศียรเมื่อ 13 กุมภาพันธ์ ค.ศ. 1542)ไม่มีพระราชบุตรด้วยกันกับ: แคเทอริน พาร์ (อภิเษกสมรส ณ พระราชวังแฮมป์ตันคอร์ต 12 กรกฎาคม ค.ศ. 1543, การอภิเษกสมรสสิ้นสุดลงเพราะพระเจ้าเฮนรีที่ 8 สวรรคตเมื่อ 28 มกราคม ค.ศ. 1547)ไม่มีพระราชบุตรด้วยกัน